奉和襲美太湖詩二十首 曉次神景宮
作者：陸龜蒙
朝代：唐

paragraphs: 曉帆逗碕岸，高步入神景。
灑灑襟袖清，如臨蘂珠屏。
雖然羣動息，此地常寂靜。
翠鑷有寒鏘，碧花無定影。
憑軒羽人傲，夾戶天獸猛。
稽首朝元君，褰衣就虛省。
呀空雪牙利，嗽水石齒冷。
香母未垂嬰，芝田不論頃。
遙通河漢口，近撫松桂頂。
飯薦七白蔬，杯釃九光杏。
人間附塵躅，固陋真鉗頸。
肯信抃鼇傾，猶疑夏蟲永。
玄津蕩瓊壟，紫汞啼金鼎。
盡出冰霜書，期君一披省。